钦定古今图书集成/明伦汇编/皇极典/第236卷 > 《恭跋御制敕文下方》前人
## 钦定古今图书集成/明伦汇编/皇极典/第236卷 > 《恭跋御制敕文下方》前人

“皇帝临御之七载，益弘敷教治，优老礼贤，孳孳如弗
及时。则有若翰林学士承旨臣同，春秋七十，犹以文
学在侍从论思之列，其意以为幸逢有道之君，何忍
去之！”休致之请，久而不敢发。上见同皓首苍颜，与白
面少年旅进旅退，于班行中，恻然怜之。八月甲辰，特
降致仕之命，续社期年，且官其一子。鲁召同入，赐坐，
从容慰劳之。夜漏下十刻，始敕内官扶掖而还。乙巳，
上亲制文一篇以赐，同仰瞻天藻之华，无任欣跃。既
奉表诣殿庭称谢，又以副墨勒诸贞珉，昭示悠久。臣
濂闻之，“君臣遇合，自古为难。非道之符契，情之感孚，
鲜有善始而善终者。今同年虽耄，拳拳恋阙之心，皦
如出日，忠款自将，不替往初。”上悯其衰暮，不欲烦之
以事，令优游田里，以终天年，恩数便蕃，视昔有加。上
下之间，可谓两尽其道，猗欤盛哉！昔宋孙宣公奭自
翰林侍讲学士乞致其事，仁宗尝赐诗一首，词臣尚
载之简册，至今以为美谈。矧我皇上，睿思天成，神文
炳焕，其功侔造化，经纬图书，足以昭明政体，用风厉
四方。《诗》云乎哉，是将传之亿万斯年，永永无斁。而同
之名氏，在奎壁光芒之中，亦因是不朽，诚千载之一
逢也。《传》曰：“王言如丝，其出如纶。”天下之士闻之，有不
鼓舞而淬砺者乎？臣职在国史，谨已备载日历，复因
同之，请恭书于下方云。是月癸丑，翰林侍讲学士、知
制诰、同修国史兼太子赞善大夫臣金华宋濂恭跋。